Hamburger

miniatyr|Hamburgertallerken. Foruten burgeren er det pommes frites og salat (tomat, sylteagurk, mais og dressing).

Hamburger, også forkortet til burger, er en betegnelse på en matrett; begrepet kan vise til både selve kjøttet og den ferdige retten som vanligvis serveres som to stykker brød med rent, finhakket stekt eller grillet kjøtt mellom. Hamburger kan også serveres som en åpen sandwich, med overdelen av brødet ved siden av. 

 Ingredienser og tilberedelse 
Kjøttet består opprinnelig av rent, grovkvernet storfekjøtt, men kan også bestå av kylling, kalkun, svin, en blanding av disse, eller til og med fisk eller grønnsaker. Man serverer ofte en hamburger med salat, bacon, tomat, sylteagurk og forskjellige dressinger. De vanligste dressingene er sennep, ketchup, varianter av Thousand Island og majones.

Det kvernede kjøttet formes til flate kaker som stekes på grill eller i panne. Hamburgerbrødet skjæres i to og snittflatene ristes. Den ferdigstekte hamburgeren legges på hamburgerbrødet og toppes med garnityr. Hamburgerbrødets øvre del kan serveres ved siden av. Servert på denne måten, spises hamburger med kniv og gaffel. Når øvre del legges oppå garnityren, kan retten spises uten bestikk. Hamburgere serveres ofte med pommes frites.

Hamburgeren serveres vanligvis gjennomstekt, well done, med kjernetemperatur over 70 grader. På enkelte restauranter kan man bestille den medium stekt. Tilbereding av en medium stekt hamburger har en høyere risiko for bakterier, spesielt E. coli og Salmonella, derfor kreves det at restauranter selv står for kverningen og at de bruker hele kjøttstykker som råvare. Helst bør kjøttstykkene stekes hurtig på alle sider før kverning. Den vanlige ferdigpakkede kjøtt- og karbonadedeigen som er i handelen, er ikke en trygg nok råvare for å lage medium stekte hamburgere.

 Varianter 
Hamburger tilberedt med osteskiver kalles cheeseburger. Hamburger med chili con carne kalles chiliburger. Hamburger laget av sopp, grønnsaker eller annen kjøtterstatning kalles gjerne vegetarburger.

En slider er en liten hamburger, vanligvis ikke mer enn 3″ (7,6 cm) i diameter, bestående av to stykker brød med et stykke stekt eller grillet kjøtt mellom. Noen ganger brukes kylling, fisk eller grønnsaker.

 Hamburgerkjeder 
Hamburgerkjeder, hurtigmatkjeder eller gatekjøkkenkjeder har alltid hamburgere på menyen. Den mest kjente er nok McDonald’s som er en amerikansk hurtigmatkjede, en annen amerikansk kjede er Burger King. Den svenske kjeden Max har også mange utsalg i Norge og det finnes flere norske kjeder som for eksempel Jafs, som er en del av NorgesGruppen.

 Etymologi 
Navnet «hamburger» viser opprinnelig til en person fra Hamburg. I utvidet betydning ble ordet etterhvert brukt om andre ting, deriblant storfekjøttet som stammet fra eller var populært i Hamburg. Opprinnelig var kaker av storfekjøtt kjent som «hamburgerbiff» (første gang omtalt i en amerikansk kokebok i 1891), og når denne farsekaken ble lagt mellom brødskiver, ble navnet «hamburgersandwich». På midten av 1900-tallet var begge betegnelsene forkortet til «hamburger» eller simpelthen «burger». Ordet har etter hvert blitt et samlebegrep og brukes også om sandwicher med andre kjøttslag. Det er sannsynlig at en snack bestående av Brötchen (= rundstykke) fylt med kvernet kjøtt ble tatt med til statene av tyske innvandrere, kalt «hamburgere» etter Hamburg-Amerikalinjen de ankom med.

 Historie 
Ifølge Library of Congress var den danske immigranten Louis Lassen den første som serverte hamburgere. Det hendte 17 september 1895 i kaféen Louis' Lunch i New Haven, der Lassen serverte hakkekjøtt i toast sandwich, tilsatt enten løk, tomat eller ost.

Under første verdenskrig omdøpte amerikanerne hamburgeren til liberty sandwich (= frihetssandwich).David Mitchell: Unbelievable truth (s. 56), Random House, ISBN 978-0-099-55913-9 Andre ting av tysk opphav ble tilsvarende omdøpt, slik at Sauerkraut (gjæret surkål) ble kalt liberty cabbage (= frihetskål) – mens dachshunder ble til liberty hounds (= frihetshunder) og German measles (= røde hunder) til liberty measles (= frihetsmeslinger).

 Referanser 

 Eksterne lenker 



Kategori:Kjøttretter